 Na RICHARD MUNGUTI MWANAFUNZI wa mwaka wa pili katika chuo kikuu cha Nairobi aliyeshtakiwa kwa ulaghai wa Sh1.2milioni Ijumaa aliachiliwa kumnyonyesha mtoto wake mwenye umri wa miezi miwili. Hakimu mkuu mahakama ya Milimani Nairobi Bi Susan Shitubi alimwachilia Jane Njeri Karinge baada ya kuelezwa na wakili Danstan Omari kwamba mshtakiwa alimwacha mtoto anayenyonya na “maziwa yanamuuma mshtakiwa.” Bw Omari anayemtetea Njeri alimsihi Bi Shitubi atilie maanani maslaha ya mtoto huyo mchanga anayehitaji maziwa ya mama kujenga kinga ya mwili. “Naomba hii mahakama ikimbuke mwongozo wa Wizara ya Afya kwamba watoto wachanga wanyonyeshwe na mama zao ili kujenga kinga ya mwili kisha imwachilie mshtakiwa amrudie mtoto wake,” Bw Omari anayesomesha UoN alimsihi hakimu. “Wakili anaomba mahakama izingatie haki ya mtoto wa mshtakiwa.Je unapinga Njeri akiachiliwa kwa dhamana,” Bi Shitubi alimwuliza kiongozi wa mashtaka Bi Alice Mathangani. “Hapana sipingi akiachiliwa kwa dhamana.Mwachilie amrudie mtoto,” Bi Mathangani alijibu. Njeri alikabiliwa na mashtaka matatu ya ughushi wa hati ya kuuza bidhaa zinazotengenezwa na Viwanda vya Chandaria (CIL) na kumtapeli mfanyabiashara katika soko la Gikomba Sh1.2milioni. Njeri alikana shtaka la kumfuja Elizabeth Wawira Gichumu Sh1.2milioni akidai alikuwa amepata idhini ya kuuza bidhaa za CIL. Bi Mathangani, alimweleza Bi Shitubi Njeri alighushi hati ya mauzo ya bidhaa za CIL na kuitumia kumfuja Wawira maelfu ya pesa. “Njeri alimtapeli Wawira kwa kumhadaa alikuwa amepokea idhini ya kuuza bidhaa za CIL kwa bei nafuu kisha akapokea kitita cha Sh1.2milioni kutoka kwa Wawira anayeuza nguo kuu kuu almaarufu –Mitumba Gikomba Nairobi,” Bi Mathangani alieleza korti. Njeri alidaiwa alighushi hati hiyo ya CIL kati ya Aprili 4 na Juni 31 2019 akidai ilikuwa halali. Bw Omari anayemwakilisha mshtakiwa aliomba aachiliwe kwa dhamana. Akiomba Njeri aachiliwe kwa dhamana alisema, “Naomba hii mahakama imwachilie mshtakiwa kwa dhamana iisiyo ya kiwango cha juu. Mshtakiwa ni mwanafunzi wa somo la masuala ya Uchumi UoN. Yuko na mtoto mchanga aliye na umri wa miezi miwili. Hana mapato hata.Hana mume na anajisatiti kujikimu kimaisha. Namfahamu kwa vile ninasomesha katika UoN na ninamfahamu hana mapato,”Bw Omari alimweleza hakimu. Aliomba mshtakiwa aachiliwe kwa dhamana isiyozidi Sh100,000 pesa tasilimu ili amrudie mtoto wake akamnyonyeshe. Bi Shitubi alimwachilia Njeri kwa dhamana ya Sh100,000 na kuorodhesha kesi hiyo isikizwe Feburuari 17,2022. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  